Rozhodnutie Komisie
z 2. apríla 2004
o uplatňovaní smernice Rady 72/166/EHS so zreteľom na kontroly poistenia zodpovednosti za škodu spôsobenú prevádzkou motorových vozidiel
(oznámené pod číslom dokumentu C(2004) 1235)
(Text s významom pre EHP)
(2004/332/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 72/166/EHS z 24. apríla 1972 o aproximácii právnych predpisov členských štátov týkajúcich sa poistenia zodpovednosti za škodu spôsobenú prevádzkou motorových vozidiel a kontroly plnenia povinnosti poistenia tejto zodpovednosti [1], a najmä na jej článok 7 ods. 3,
keďže:
(1) Vzťahy medzi národnými kanceláriami poisťovateľov (ďalej len kancelárie) členských štátov a národnými kanceláriami poisťovateľov Chorvátska, Cypru, Českej republiky, Maďarska, Islandu, Nórska, Slovenska, Slovinska a Švajčiarska upravuje mnohostranná dohoda z 30. mája 2002 (ďalej len dohoda).
(2) Dohoda bola pripojená k rozhodnutiu Komisie 2003/564/ES z 28. júla 2003 o uplatňovaní smernice Rady 72/166/EHS, pokiaľ ide o kontroly poistenia zodpovednosti za škodu spôsobenú prevádzkou motorových vozidiel [2], ktoré vyžadovalo, aby každý členský štát upustil od vykonávania kontrol poistenia zodpovednosti za škodu v súvislosti s vozidlami, ktoré sa obvykle nachádzajú v inom členskom štáte alebo na území Chorvátska, Cypru, Českej republiky, Maďarska, Islandu, Nórska, Slovenska, Slovinska a Švajčiarska a na ktoré sa vzťahuje dohoda.
(3) 1. novembra 2003 kancelárie členských štátov a kancelárie Chorvátska, Cypru, Českej republiky, Estónska, Maďarska, Islandu, Lotyšska, Litvy, Malty, Nórska, Poľska, Slovenska, Slovinska a Švajčiarska podpísali dodatok č. 1 k dohode, ktorou sa dohoda rozšírila s cieľom začleniť kancelárie Estónska, Lotyšska, Litvy, Malty a Poľska. Dodatok stanovuje praktické opatrenia na zrušenie kontrol poistenia vozidiel, ktoré sa obvykle nachádzajú na území týchto ďalších krajín.
(4) Preto sú podmienky na odstránenie kontrol poistenia zodpovednosti za škodu spôsobenú prevádzkou motorových vozidiel v súlade so smernicou 72/166/EHS medzi členskými štátmi a Estónskom, Lotyšskom, Litvou, Maltou a Poľskom splnené,
PRIJALA TOTO ROZHODNUTIE:
Článok 1
Od 30. apríla 2004 členské štáty upustia od kontrol poistenia zodpovednosti za škodu spôsobenú prevádzkou motorových vozidiel, ktoré sa obvykle nachádzajú na území Estónska, Lotyšska, Litvy, Malty a Poľska, na ktoré sa vzťahuje dodatok č. 1 z 1. novembra 2003 k mnohostrannej dohode medzi národnými kanceláriami poisťovateľov členských štátov Európskeho hospodárskeho priestoru a ostatnými pridruženými štátmi.
Článok 2
Členské štáty bezodkladne informujú Komisiu o opatreniach prijatých na uplatňovanie tohto rozhodnutia.
Článok 3
Toto rozhodnutie je určené členským štátom.
V Bruseli 2. apríla 2004